Нартсанэ зэIузэпэщ ящI
Къэбэрдей тIуащIэкIэ зэджэу щыта щIыпIэм хиубыдэ Кисловодск (Нартсанэ) европей къалэ-курортхэм я зэгухьэныгъэм хагъэхьэну мурад щыIэщ. А Iуэхур зэрыкIуатэм и нэIэ тетщ УФ-м ФедерацэмкIэ и Советым и УнафэщI Матвиенкэ Валентинэ. Иджыблагъэ ар аргуэру мы къалэм щыIащ, Курорт паркым, Нартсанэ галереем, нэгъуэщI щIыпIэхэми щекIуэкI лэжьыгъэм зыщигъэгъуэзащ.
Кисловодск къалэм и зы теплъэ .
Лермонтовым и фэеплъ.
Курорт паркым и зыплъыхьыпIэ.
— Илъэситху блэкIам Кисловодск хэпщIыкIыу зихъуэжащ, гъуэгухэр, унэ IуплъапIэхэр, уэрамхэр нэхъыфI, нэхъ дахэ хъуащ, скверхэм я бжыгъэм къыхэхъуащ, — жиIащ Матвиенкэ. — Нэхъыщхьэращи, цIыхухэм фIыуэ ялъагъу я къалэр. Ахэращ ГуэлыщIэм пэгъунэгъуу илъэс куэд лъандэрэ кIэрыхубжьэрыхухэр зэрызэтракIутэм и хъыбар къызэзыгъэщIар. Ар къэбгъэхъу мыхъунщ, сыту жыпIэмэ Кавказ Минеральнэ Псыхэр щIыналъэм щыIэ псыр зыкIи нэхъ пудкъым щIыдагъэм нэхърэ. Аращ минеральнэ псыхэм дахуэсакъын щIыхуейр.
Матвиенкэ зэрыжиIамкIэ, ГуэлыщIэ щIыпIэр ягъэкъэбзэжыныр экологие шынагъуэншагъэм теухуауэ зэфIахыну лэжьыгъэм щыщу ягъэбелджылащ, икIи мы гъэм къриубыдэу щIы гектари 4-р ягъэсэжу абдеж жыгрэ удзрэ щыхасэжын хуейщ.
Унафэ икIэщIыпIэкIэ тращIыхьыну къапэщылъщ «Россия» кинотеатрым. Ар илъэс 20 лъандэрэ цIыху зыщIэмыхьэж, мащIэ-мащIэурэ хэкIуэдэж унэщ, абы щыгъуэми Кисловодск къалэ администрацэм къыпэщыту, къалэкум ит уэрамым фэ къытримыгъауэу.
Матвиенкэ мыарэзыми, жиIащ мыпхуэдэ IуэхущIапIэм зыгуэрым и мылъку къыхебгъэлъхьэну зэры-мытыншыр къызэрыгурыIуэр (фейдэ щIэх къызэримытыжынум къыхэкIыу), ауэ икIэщIыпIэкIэ зы унафэм хуэкIуэн зэрыхуейр.
ИлъэситI хъуащ Матвиенкэ Кисловодск къакIуэурэ Iуэхур зытетым зыщигъэгъуазэу, лэжьыгъэ къапэщылъхэр яубзыхуу къызэрекIуэкIрэ. Абы и фIыгъэщ Колоннадэм пэгъунэгъуу щыта сату щIапIэхэр ягъэIэпхъуэу а уэрамыр къабзэ, хуит зэрыхъужар, Курорт бульваркIэ зэджэр удз гъэгъахэмкIэ зэрагъэщIэрэщIар, Каскад дэкIуеипIэ зэхэкъутар къыпхуэмыцIыхужыну зыхуей зэрыхуагъэзар.
Нартсанэ къызэрыщIэрэщIэжынум шэч хэлъкъым, ар къэрал Iуэху щыхъуакIэ. Къалэ-курорту зрагъэужьыну зыхуагугъа Налшыки «и насып къикIыну» дыхуэхъуэпсэнырщ зэкIэ къытхуэнэр.
